Umdeilt jöfnunarmark Ísraela varð til þess að leik þeirra og íslenska karlalandsliðsins í fótbolta lauk með jafntefli. Liðið á þó enn möguleika á umspili um laust sæti á næsta Evrópumóti, árið 2024.
Jafntefli varð niðurstaðan í Laugardalnum í gærkvöldi 2-2 þegar Ísland og Ísrael mættust í Þjóðadeild Evrópu. Jón Dagur Þorsteinsson skoraði fyrra mark Íslands með glæsilegum skalla á 9. mínútu. Þórir Jóhann Helgason skoraði seinna markið með hnitmiðuðu skoti í seinni hálfleik. Jöfnunarmark Ísraela var umdeilt en ekki sást nægilega vel í sjónvarpsútsendingu hvort boltinn hefði verið kominn yfir marklínuna eða ekki þegar Dom Peretz átti skalla á mark Íslands sem Rúnar Alex Rúnarsson virtist verja. En með hjálp myndbandsdómgæslunnar dæmdi dómari leiksins mark og staðan 2-2 og þar við sat. Íslenska liðið hefur nú gert jafntefli í öllum þremur leikjum sínum en á þó enn möguleika á umspili. Liðið þarf þó á sigri að halda gegn Albönum í september auk þess að treysta á að Albanir sigri Ísrael.
Andrew Wiggins, framherji Golden State Warriors fór fyrir sínu liði er það komst í 3-2 forystu gegn Boston Celitcs í úrslitaeinvígi NBA-deildarinnar í Bandaríkjunum í nótt. Warriors eru þar með aðeins einum sigri frá meistaratitlinum. Stigahæstir í leiknum voru Wiggins með 26 stig fyrir Golden State en hjá Celtics var það Jayson Tatum sem skoraði 27 stig. Þetta er ekki í fyrsta sinn sem Boston Celtics lenda undir í seríu í úrslitakeppninni í ár en liðið var 3-2 undir gegn meisturum síðasta árs Milwaukee Bucks þar sem liðið vann síðustu tvo leiki einvígisins. Næsti leikur er í Boston aðfaranótt föstudags þar sem Golden State getur tryggt sér sinn fjórða NBA-titil frá 2015.
Umdeilt jöfnunarmark Ísraela varð til þess að leikur þeirra við íslenska karlalandsliðið í fótbolta endaði með jafntefli. Liðið á enn möguleika á umspili um laust sæti á næsta Evrópumóti, árið 2024.